แคเธอริน เจ้าหญิงแห่งเวลส์

**แคเธอริน เจ้าหญิงแห่งเวลส์** (; 9 มกราคม ค.ศ. 1982) หรือนามเดิม **แคเธอริน เอลิซาเบธ มิดเดิลตัน** () เป็นพระชายาในเจ้าชายวิลเลียม เจ้าชายแห่งเวลส์ ซึ่งอยู่ในลำดับที่ 1 ในลำดับการสืบราชสันตติวงศ์อังกฤษ ซึ่งทำให้แคเธอรินเป็นว่าที่สมเด็จพระราชินีแห่งสหราชอาณาจักรในอนาคต

## พระประวั<span lang="th" dir="ltr">ติ</span>
แคเธอรีน เอลิซาเบธ มิดเดิลตันประสูติเมื่อวันที่ 9 มกราคม พ.ศ. 2525 ณ โรงพยาบาลรอยัลบาร์กเชอร์ (Royal Berkshire Hospital) เมืองเรดดิง (Reading) บาร์กเชอร์ (Berkshire) พระองค์เป็นบุตรของ ไมเคิล ฟรานซิส มิดเดิลตัน และ คาโรล เอลิซาเบธ โกลด์สมิธ พระองค์ได้เข้าศึกษา ณ คณะศิลปศาสตร์ มหาวิทยาลัยเซนต์แอนดรูส์ ประเทศสกอตแลนด์ ในระหว่างศึกษาพระองค์ได้พบกับเจ้าชายวิลเลียมและได้คบหากันเมื่อ พ.ศ. 2549 แม้ความสัมพันธ์จะห่างกันในปีต่อมา แต่ในเดือนเมษายน พ.ศ. 2551 มิดเดิลตันก็ได้ร่วมงานประดับยศทางทหารอากาศของวิลเลียม

## เสกสมรส
ในเดือนพฤศจิกายน พ.ศ. 2553 สำนักพระราชวังอังกฤษได้แถลงว่า เจ้าชายวิลเลียมได้ทรงหมั้นกับมิดเดิลตันในประเทศเคนยา และเข้าพระราชพิธีเสกสมรสในวันที่ 29 เมษายน พ.ศ. 2554 ณ เวสต์มินสเตอร์แอบบีย์ หลังพระราชพิธีเสร็จสิ้นพระองค์ทรงได้รับพระราชทานพระอิสริยยศเป็นดัชเชสแห่งเคมบริดจ์ เมื่อวันที่ 22 กรกฎาคม พ.ศ. 2556

ทั้งสองมีพระโอรส-ธิดาด้วยกันสามพระองค์ คือ เจ้าชายจอร์จ (22 กรกฎาคม พ.ศ. 2556) เจ้าหญิงชาร์ลอตต์ (2 พฤษภาคม พ.ศ. 2558) และเจ้าชายหลุยส์ ( 01 เมษายน พ.ศ. 2561) ผู้สืบราชสันตติวงศ์สหราชอาณาจักรลำดับที่สอง สาม และสี่ ตามลำดับ

## ประชวร
เจ้าหญิงแห่งเวลส์เสด็จไปทรงรับการถวายการผ่าตัดช่องพระนาภี ที่เดอะลอนดอนคลินิก ในเดือนมกราคม ค.ศ. 2024 ซึ่งไม่ได้มีการระบุสาเหตุรวมถึงพระอาการเบื้องต้น เจ้าหญิงทรงเลื่อนหมายกำหนดการพระกรณียกิจไปจนถึงช่วงหลังอีสเตอร์ ปีเดียวกัน สำนักพระราชวังออกแถลงการณ์เกี่ยวกับการเข้ารับการถวายการผ่าตัดและพระอาการของเจ้าหญิงแห่งเวลส์ว่า “ไม่ใช่มะเร็ง” การคาดเดาต่าง ๆ นานาเกี่ยวกับการไม่ปรากฏพระองค์ของเจ้าหญิงแห่งเวลส์ก่อให้เกิดทฤษฎีสมคบคิดมากมาย รวมทั้งยังดึงดูดความสนใจของเหล่าสื่อมวลชนเป็นวงกว้าง

กระทั่งเมื่อวันที่ 22 มีนาคม ค.ศ. 2024 แคเธอริน เจ้าหญิงแห่งเวลส์มีพระดำรัสประกาศผ่านวิดีโอส่วนพระองค์ว่า ผลการวินิจฉัยพระอาการที่ได้ทรงเข้ารับการถวายการผ่าตัดครั้งที่ผ่านมาได้ยืนยันแล้วว่าทรงประชวรพระโรคมะเร็ง และจะทรงเข้ารับการถวายการรักษาด้วยเคมีบำบัด

ทั้งนี้ การถวายการรักษาด้วยเคมีบำบัดเริ่มต้นขึ้นในเดือนกุมภาพันธ์ ทางสำนักพระราชวังระบุว่า จะไม่มีการเปิดเผยข้อมูลทางการแพทย์ที่เป็นส่วนพระองค์ใด ๆ เพิ่มเติม และจะไม่มีการเปิดเผยด้วยว่าเป็นมะเร็งชนิดใด

วันที่ 14 มิถุนายน ปีเดียวกัน สำนักพระราชวังเคนซิงตันเผยแพร่พระฉายาลักษณ์และข้อความประทานเกี่ยวกับการรักษาพระอาการประชวรจากเจ้าหญิงแห่งเวลส์ หลังจากทรงได้รับการวินิจฉัยพบมะเร็งเมื่อช่วงต้นปีที่ผ่านมา ยังทรงรับการถวายการรักษามาอย่างต่อเนื่อง โดยเฉพาะการรักษาด้วยเคมีบำบัด และทรงเผยว่าจะเสด็จไปทรงร่วมพระราชพิธีสวนสนามเฉลิมพระเกียรติเนื่องในวันเฉลิมพระชนมพรรษาประจำปีด้วย

ในข้อความประทาน ทรงมีพระดำรัสว่า ยังทรงต้องใช้เวลาอีกหลายเดือนในการรักษามะเร็ง หากแต่โดยรวมเป็นไปได้ด้วยดี แต่มีบางวันที่ทรงมีพระอาการแปรปรวนเล็กน้อยเท่านั้น

 
โฆษกประจำสำนักพระราชวังบักกิงแฮม ได้เผยว่า สมเด็จพระเจ้าชาลส์ ทรงปีติโสมนัสอย่างยิ่งที่เจ้าหญิงแห่งเวลส์ จะโดยเสด็จในพระราชพิธีใหญ่ครั้งนี้ด้วย 

กระทั่งวันที่ 15 มิถุนายน 2024 แคเธอริน เจ้าหญิงแห่งเวลส์ ประทับรถยนต์พระที่นั่ง โดยเสด็จเจ้าชายวิลเลียม เจ้าชายแห่งเวลส์ เสด็จไปทรงร่วมพระราชพิธีสวนสนามเนื่องในวันเฉลิมพระชนมพรรษาฯ และเสด็จออกสีหบัญชรพระราชวังบักกิงแฮมร่วมกับสมเด็จพระเจ้าชาลส์ที่ 3 สมเด็จพระราชินีคามิลลา และพระบรมวงศ์ ถือได้ว่า เจ้าหญิงแห่งเวลส์ ได้เสด็จออกร่วมงานเป็นครั้งแรกตั้งแต่เดือนธันวาคม 2023 ที่ทรงร่วมเสด็จออกในพิธีทางศาสนาในวันคริสต์มาส ณ เขตพระราชฐานซานดริงแฮม 

วันที่ 10 กันยายน 2024 สำนักพระราชวังเคนซิงตันเผยแพร่วิดีโอเกี่ยวกับพระสุขภาพของเจ้าหญิงแห่งเวลส์ ที่เต็มไปด้วยอารมณ์และสีสันอบอุ่นของฤดูเก็บเกี่ยว จนราวจะให้ความรู้สึกเศร้าสร้อย ซึ่งฉายภาพให้เห็นช่วงเวลาที่เจ้าหญิงแห่งเวลส์ทรงพระดำเนินในชนบทกับครอบครัว ซึ่งการถ่ายทำเกิดขึ้นในมณฑลนอร์ฟอล์กเมื่อเดือนที่แล้ว ไม่ใช่รูปแบบแถลงการณ์ปกติของพระราชวงศ์อังกฤษ

การเปิดเผยความคืบหน้าล่าสุดเกี่ยวกับพระสุขภาพของเจ้าหญิงแห่งเวลส์ ส่งสัญญาณเชิงบวกเกี่ยวกับความก้าวหน้าในการรับการรักษา แต่สำนักพระราชวังเคนซิงตันระบุว่า ในขั้นตอนนี้ยังไม่สามารถยืนยันได้ว่าทรงปลอดมะเร็งหรือไม่อย่างไร

## ฐานันดรและพระอิสริยยศ

### ฐานันดรศักดิ์และพระอิสริยยศ
* 9 มกราคม พ.ศ. 2525 – 29 เมษายน พ.ศ. 2554: นางสาวแคเธอริน เอลิซาเบธ มิดเดิลตัน (Miss Catherine Elizabeth Middleton)
* 29 เมษายน พ.ศ. 2554 – 8  กันยายน พ.ศ. 2565: *เฮอร์[[รอยัลไฮเนส]]* ดัชเชสแห่งเคมบริดจ์ (*Her Royal Highness* The Duchess of Cambridge)
** *เฉพาะในประเทศสกอตแลนด์:* *เฮอร์รอยัลไฮเนส* เคาน์เตสแห่งสแตรธเอิร์น (*Her Royal Highness* The Countess of Strathearn)
** *เฉพาะในประเทศไอร์แลนด์เหนือ:* บารอเนสคาร์ริกเฟอร์กัส (*Her Royal Highness* The Baroness Carrickfergus)
* 8  กันยายน พ.ศ. 2565 – 9  กันยายน พ.ศ. 2565: *เฮอร์[[รอยัลไฮเนส]]* ดัชเชสแห่งคอร์นวอลล์และเคมบริดจ์ (*Her Royal Highness* The Duchess of Cornwall and Cambridge)
** *เฉพาะในประเทศสกอตแลนด์:* *เฮอร์รอยัลไฮเนส* ดัชเชสแห่งรอธเซย์ (*Her Royal Highness* The Duchess of Rothesay)
* 9  กันยายน พ.ศ. 2565 – ปัจจุบัน: *เฮอร์[[รอยัลไฮเนส]]* เจ้าหญิงแห่งเวลส์ (*Her Royal Highness* The Princess of Wales)
ภายหลังการอภิเษกสมรสกับเจ้าชายวิลเลียม ดยุกแห่งเคมบริดจ์ (พระยศในขณะนั้น) ในเดือนเมษายน พ.ศ. 2554 ทำให้แคทเธอรีนทรงเป็นเจ้าหญิงแห่งสหราชอาณาจักรโดยทันที และได้รับอิสริยยศเป็นดัชเชสแห่งเคมบริดจ์ เคาน์เตสแห่งสแตรธเอิร์น และบารอเนสคาร์ริกเฟอร์กัส พระอิสริยยศเต็มของพระองค์ในขณะนั้นคือ *เฮอร์รอยัลไฮเนส ดัชเชสแห่งเคมบริดจ์* ยกเว้นในสกอตแลนด์ พระอิสริยยศของพระองค์จะถูกเรียกว่า *เฮอร์รอยัลไฮเนส เคาน์เตสแห่งสแตรธเอิร์น* แทน

ส่วนพระอิสริยยศเต็ม ตั้งแต่สมเด็จพระราชินีนาถเอลิซาเบธที่ 2 เสด็จสววรคตเมื่อวันที่ 9 กันยายน พ.ศ. 2565 คือ *สมเด็จเจ้าฟ้าหญิงวิลเลียม อาร์เธอร์ ฟิลิป หลุยส์ เจ้าหญิงแห่งสหราชอาณาจักรบริเตนใหญ่และไอร์แลนด์เหนือ เจ้าหญิงแห่งเวลส์ ดัชเชสแห่งคอร์นวอลล์ รอธเซย์ และเคมบริดจ์ เคาน์เตสแห่งเชสเตอร์ เคาน์เตสแห่งคาร์ริกและสแตรธเอิร์น บารอเนสแห่งเรนฟรูว์ บารอเนสคาร์ริกเฟอร์กัส เลดีออฟดิไอลส์ และเจ้าหญิงและมหาเสวกหญิงแห่งสกอตแลนด์ ท่านผู้หญิงแห่งเครื่องราชอิสริยาภรณ์อันเป็นที่สรรเสริญแห่งสมเด็จพระราชินีนาถวิกตอเรีย* (Her Royal Highness The Princess William Arthur Philip Louis, Princess of the United Kingdom of Great Britain and Northern Ireland, Princess of Wales, Duchess of Cornwall, Rothesay and Cambridge, Countess of Chester, Countess of Carrick and Strathearn, Baroness of Renfrew, Baroness Carrickfergus, Lady of the Isles, and Princess and Great Stewardess of Scotland, Dame Grand Cross of the Royal Victorian Order)

### ครื่องราชอิสริยาภรณ์ในเครือจักรภพ
* ค.ศ. 2016 - 80px เครื่องราชอิสริยาภรณ์คุณธรรมแห่งประเทศตูวาลู
* ค.ศ. 2017 - 80px เครื่องราชอิสริยาภรณ์พระราชวงศ์ในสมเด็จพระราชินีนาถเอลิซาเบธที่ 2
* ค.ศ. 2019 - 80px เครื่องราชอิสริยาภรณ์อันเป็นที่สรรเสริญแห่งสมเด็จพระราชินีนาถวิคตอเรีย ชั้นอัศวินสูงสุด (GCVO)

## หมายเหตุ

## อ้างอิง

## แหล่งข้อมูลอื่น

* Profile จากบีบีซี
* Prince William and His Kate  – จาก *[[นิตยสารไลฟ์]]*
* บรรพบุรุษของเคท มิดเดิลตัน

หมวดหมู่:นักธุรกิจชาวอังกฤษ
หมวดหมู่:ราชวงศ์วินด์เซอร์
หมวดหมู่:ดัชเชสแห่งสหราชอาณาจักรแบ่งตามการสมรส
หมวดหมู่:เจ้าหญิงแห่งเวลส์
หมวดหมู่:ดัชเชสแห่งคอร์นวอลล์
หมวดหมู่:ดัชเชสแห่งเคมบริดจ์
หมวดหมู่:เคาน์เตสในสหราชอาณาจักร
หมวดหมู่:บารอนเนสแห่งสหราชอาณาจักร
หมวดหมู่:ตระกูลเมานต์แบ็ตเทน-วินด์เซอร์